31991R3777
L 356/45
JURNALUL OFÍCIAL AL UNIUNII EUROPENE
REGULAMENTUL (CEE) NR. 3777/91 AL COMISIEI
din 18 decembrie 1991
privind deschiderea unei vânzări prin licitație permanentă pentru utilizarea în Comunitate a alcoolului de origine viticolă deținut de organismele de intervenție
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 822/87 al Consiliului din 16 martie 1987 privind organizarea comună a pieței vitivinicole (1), astfel cum a fost modificat ultima dată prin Regulamentul (CEE) nr. 1734/91 (2),
având în vedere Regulamentul (CEE) nr. 3877/88 al Consiliului din 12 decembrie 1988 de stabilire a normelor generale cu privire la comercializarea alcoolului obținut prin procesele de distilare menționate în articolele 35, 36 și 39 din Regulamentul (CEE) nr. 822/87 și deținut de organismele de intervenție (3), în special articolul 1 alineatul (1),
întrucât Regulamentul (CEE) nr. 1780/89 al Comisiei (4), astfel cum a fost modificat ultima dată prin Regulamentul (CEE) nr. 3776/91 (5), stabilește normele de aplicare cu privire la comercializarea alcoolului obținut prin procesele de distilare menționate în articolele 35, 36 și 39 din Regulamentul (CEE) nr. 822/87 și deținut de organismele de intervenție; întrucât normele privind licitațiile permanente au fost modificate de Regulamentul (CEE) nr. 3776/91;
întrucât, din cauza costului de depozitare a alcoolului, ar fi oportună deschiderea unei noi vânzări prin licitație permanentă a alcoolului de origine viticolă, în vederea unor noi utilizări industriale ale alcoolului;
întrucât măsurile prevăzute de prezentul regulament sunt conforme cu avizul Comitetului pentru gestionarea vinului,
ADOPTĂ PREZENTUL REGULAMENT:
Articolul 1
(1) Se procedează la o vânzare prin licitație permanentă de alcool de 100 % vol., obținut prin procesele de distilare prevăzute la articolele 35, 36 și 39 din Regulamentul (CEE) nr. 822/87, deținut de organismele de intervenție spaniole, franceze, italiene și elene.
(2) Cantitățile de alcool adjudecate prin licitația menționată nu depășesc 400 000 hectolitri pe an.
(3) Alcoolul pus în vânzare este destinat utilizării în Comunitate în conformitate cu articolul 2 din Regulamentul (CEE) nr. 1780/89.
Articolul 2
Vânzarea se desfășoară în conformitate cu dispozițiile din Regulamentul (CEE) nr. 1780/89, în special articolele 2-9 și 29-38.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 1991.